FI Euroopan unionin virallinen lehti L 148/25

KOMISSION ASETUS (EY) N:o 884/2005,

annettu 10 päivänä kesäkuuta 2005,

merenkulun turvaamisen alalla suoritettavissa komission tarkastuksissa noudatettavista menettelyistä

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon alusten ja satamarakenteiden turvatoimien parantamisesta 31 päivänä maaliskuuta 2004 annetun Euroopan parlamentin ja neuvoston asetuksen (EY) N:o 725/2004 (1) ja erityisesti sen 9 artiklan 4 kohdan,

sekä katsoo seuraavaa:

(1) Seuratakseen asetuksen (EY) N:o 725/2004 soveltamista jäsenvaltioissa komission olisi suoritettava tarkastuksia kuuden kuukauden kuluttua mainitun asetuksen voimaantulosta. Tarkastusten järjestäminen komission valvonnassa on tarpeen kansallisten laadunvalvontajärjestelmien ja merenkulun turvaamiseen liittyvien toimenpiteiden, menettelyjen ja rakenteiden tehokkuuden varmistamiseksi.

(2) Euroopan parlamentin ja neuvoston asetuksella (EY) N:o 1406/2002 (2) perustetun Euroopan meriturvallisuusviraston olisi tarjottava komissiolle teknistä tukea aluksiin, asianomaisiin yhtiöihin ja tunnustettuihin turvaorganisaatioihin liittyvien tarkastustehtävien suorittamisessa.

(3) Komission olisi yhteensovitettava komission tarkastusten aikataulu ja valmistelu jäsenvaltioiden kanssa. Sen tarkastusryhmiin olisi voitava kutsua päteviä kansallisia tarkastajia, jos heitä on käytettävissä.

(4) Komission tarkastuksissa olisi noudatettava määrättyä menettelyä, jossa sovelletaan vakioitua menetelmää.

(5) Tarkastuksiin liittyviä arkaluonteisia tietoja olisi käsiteltävä salassapidettävinä tietoina.

(6) Tässä asetuksessa säädetyt toimenpiteet ovat asetuksen (EY) N:o 725/2004 11 artiklan 1 kohdalla perustetun komitean lausunnon mukaiset,

ON ANTANUT TÄMÄN ASETUKSEN:

I LUKU

KOHDE JA MÄÄRITELMÄT

1 artikla

Kohde

Tässä asetuksessa vahvistetaan menettelyt, joita noudatetaan suoritettaessa komission tarkastuksia asetuksen (EY) N:o 725/2004 soveltamisen seuraamiseksi sekä kunkin jäsenvaltion että yksittäisten satamarakenteiden ja asianomaisten yhtiöiden tasolla.

Tarkastukset on suoritettava avoimella, tehokkaalla, yhdenmukaistetulla ja johdonmukaisella tavalla.

2 artikla

Määritelmät

Tässä asetuksessa tarkoitetaan:

1) ’komission tarkastuksella’ komission tarkastajien suorittamaa merenkulun turvaamiseen liittyvien jäsenvaltioiden kansallisten laadunvalvontajärjestelmien, toimenpiteiden, menettelyjen ja rakenteiden tarkastusta asetuksen (EY) N:o 725/2004 noudattamisen määrittämiseksi;

2) ’komission tarkastajalla’ 7 artiklan perusteet täyttävää komission tai Euroopan meriturvallisuusviraston palveluksessa olevaa henkilöä tai kansallista tarkastajaa, jonka komissio on valtuuttanut osallistumaan komission tarkastuksiin;

3) ’kansallisella tarkastajalla’ henkilöä, joka on jäsenvaltion palveluksessa merenkulun turvatoimien tarkastajana ja joka täyttää kyseisen jäsenvaltion asettamat pätevyysvaatimukset;

4) ’komitealla’ asetuksen (EY) N:o 725/2004 11 artiklan 1 kohdalla perustettua komiteaa;

5) ’objektiivisilla todisteilla’ sellaisia määrällisiä tai laadullisia tietoja, pöytäkirjoja tai toteamuksia, jotka liittyvät merenkulun turvaamiseen tai jonkin asetuksessa (EY) N:o 725/2004 vahvistetun vaatimuksen olemassaoloon ja soveltamiseen ja jotka perustuvat havaintoihin, mittauksiin tai testeihin, jotka voidaan todentaa;

6) ’havainnolla’ komission tarkastuksen aikana tehtyä toteamusta, jota objektiiviset todisteet tukevat;

7) ’epäyhdenmukaisuudella’ havaittua tilannetta, jossa objektiiviset todisteet osoittavat, ettei asetuksessa (EY) N:o 725/2004 vahvistettu vaatimus täyty, ja joka edellyttää korjaustoimia;

8) ’huomattavalla epäyhdenmukaisuudella’ tunnistettavaa poikkeamaa, joka vaarantaa vakavasti henkilöstön tai laivan turvallisuuden ja vaatii välittömiä korjaustoimia, sekä myös jonkin asetuksessa (EY) N:o 725/2004 vahvistetun vaatimuksen todellisen ja järjestelmällisen soveltamisen laiminlyöntiä;

9) ’yhteysyksiköllä’ viranomaista, jonka kukin jäsenvaltio nimeää toimimaan yhteyspisteenä komission ja muiden jäsenvaltioiden suuntaan sekä edistämään ja seuraamaan asetuksessa (EY) N:o 725/2004 säädettyjen merenkulun turvatoimien soveltamista ja antamaan sitä koskevia tietoja;

10) ’asianomaisella yhtiöllä’ yksikköä, jonka on nimitettävä yhtiön turvapäällikkö, aluksen turvapäällikkö tai satamarakenteen turvapäällikkö tai joka on vastuussa aluksen turvasuunnitelman tai satamarakenteen turvasuunnitelman toteuttamisesta tai jonka jäsenvaltio on nimittänyt tunnustetuksi turvaorganisaatioksi;

11) ’testillä’ merenkulun turvatoimenpiteiden koetteelle asettamista, jossa simuloidaan laittoman teon suorittamista koskevaa aietta käytössä olevien turvatoimenpiteiden tehokkuuden testaamiseksi.

II LUKU

YLEISET VAATIMUKSET

3 artikla

Jäsenvaltioiden yhteistyö

Jäsenvaltioiden on toimittava yhteistyössä komission kanssa sen tarkastustehtävien toteuttamiseksi, sanotun kuitenkaan rajoittamatta komission velvollisuuksia. Tämän yhteistyön on oltava tehokasta sekä valmistelu-, tarkastus- että raportointivaiheissa.

4 artikla

Komission valtuuksien käyttäminen

1. Kunkin jäsenvaltion on varmistettava, että komission tarkastajat voivat käyttää valtuuksiaan tarkastaa asetuksen (EY) N:o 725/2004 mukaisesti merenkulun turvaamiseen liittyviä toimia, joita on toteuttanut toimivaltainen viranomainen sekä mikä tahansa asianomainen yhtiö.

2. Kunkin jäsenvaltion on varmistettava, että komission tarkastajilla on pyynnöstä mahdollisuus tutustua kaikkiin asiaa koskeviin turvatoimiin liittyviin asiakirjoihin ja erityisesti:

a) asetuksen (EY) N:o 725/2004 9 artiklan 3 kohdassa tarkoitettuun mainitun asetuksen täytäntöönpanoa koskevaan kansalliseen ohjelmaan;

b) asetuksen (EY) N:o 725/2004 9 artiklan 4 kohdassa tarkoitettuihin yhteysyksikön toimittamiin tietoihin ja valvontaraportteihin.

3. Jos komission tarkastajat kohtaavat vaikeuksia tehtäviään suorittaessaan, asianomaisten jäsenvaltioiden on avustettava komissiota kaikin oikeudellisten valtuuksiensa mukaisin keinoin, jotta komissio voisi toteuttaa tehtävänsä täysimääräisesti.

5 artikla

Kansallisten tarkastajien osallistuminen komission tarkastuksiin

1. Jäsenvaltioiden on pyrittävä antamaan komission käyttöön kansallisia tarkastajia, jotka voivat osallistua komission tarkastuksiin sekä niihin liittyviin valmistelu- ja raportointivaiheisiin.

2. Kansallinen tarkastaja ei saa osallistua komission tarkastuksiin siinä jäsenvaltiossa, jossa hänellä on työ- tai virkasuhde.

3. Kunkin jäsenvaltion on toimitettava komissiolle luettelo niistä kansallisista tarkastajista, joita komissio voi pyytää osallistumaan komission tarkastuksiin.

Luettelo on päivitettävä vähintään kerran vuodessa ennen kesäkuun loppua, ja ensimmäisen kerran kahdeksan viikon kuluessa tämän asetuksen voimaantulosta.

4. Komissio toimittaa komitealle 3 kohdan ensimmäisessä alakohdassa tarkoitetut luettelot.

5. Jos komissio katsoo, että kansallisen tarkastajan on tarpeen osallistua tiettyyn komission tarkastukseen, se tiedustelee jäsenvaltioilta, ovatko kansalliset tarkastajat käytettävissä komission tarkastusta varten. Tällaiset tiedustelut tehdään tavallisesti kahdeksan viikkoa ennen tarkastusta.

6. Komissio vastaa yhteisön sääntöjen mukaisesti kuluista, jotka aiheutuvat kansallisten tarkastajien osallistumisesta komission tarkastuksiin.

6 artikla

Euroopan meriturvallisuusviraston komission tarkastuksiin antama tekninen tuki

1. Antaessaan komissiolle teknistä tukea asetuksen (EY) N:o 1406/2002 2 artiklan b alakohdan iv alakohdan mukaisesti Euroopan meriturvallisuusvirasto antaa käyttöön teknisiä asiantuntijoita, jotka voivat osallistua komission tarkastuksiin sekä niihin liittyviin valmistelu- ja raportointivaiheisiin.

2. Komissio toimittaa komitealle luettelon Euroopan meriturvallisuusviraston teknisistä asiantuntijoista, joita se voi pyytää osallistumaan tarkastuksiin.

7 artikla

Komission tarkastajien pätevyysvaatimukset ja koulutus

1. Komission tarkastajilla on oltava asianmukainen pätevyys, mukaan lukien riittävä teoreettinen ja käytännön kokemus merenkulun turvatoimien alalla. Tähän on tavallisesti kuuluttava:

a) merenkulun turvatoimien ja sen, miten niitä sovelletaan tarkastettavina oleviin toimiin, hyvä tuntemus;

b) turvateknologioiden ja -tekniikkojen hyvä käytännön tuntemus;

c) tarkastusperiaatteiden, -menettelyjen ja -tekniikkojen tuntemus;

d) tarkastettavina olevien toimien käytännön tuntemus.

2. Ollakseen päteviä suorittamaan komission tarkastuksia komission tarkastajien on suoritettava menestyksekkäästi kyseisten tarkastusten suorittamista koskeva koulutus.

Kun kyseessä ovat kansalliset tarkastajat, koulutuksen, joka on tarpeen, jotta kansalliset tarkastajat voivat toimia komission tarkastajina

a) on oltava komission hyväksymä;

b) on sisällettävä sekä perehdyttämis- että jatkokoulutusta;

c) on varmistettava riittävä suorituskyky sen valvomiseksi, toteutetaanko turvatoimet asetuksen (EY) N:o 725/2004 mukaisesti.

3. Komissio huolehtii siitä, että komission tarkastajat täyttävät 1 ja 2 kohdassa asetetut vaatimukset.

III LUKU

KOMISSION TARKASTUKSISSA NOUDATETTAVAT MENETTELYT

8 artikla

Ilmoitus tarkastuksista

1. Komissio ilmoittaa tarkastuksesta vähintään kuusi viikkoa etukäteen sen jäsenvaltion yhteysyksikölle, jonka alueella tarkastus suoritetaan. Poikkeustapauksissa tarkastuksesta ilmoittamisen aika voi olla lyhyempi.

Jäsenvaltioiden on toteutettava tarvittavat toimenpiteet sen varmistamiseksi, että tarkastusilmoitus säilyy luottamuksellisena eikä tarkastusprosessi vaarannu.

2. Yhteysyksikölle ilmoitetaan etukäteen komission tarkastuksen suunnitellusta laajuudesta.

Jos tarkastuksen kohteena on satamarakenne ja se koskee myös satamarakenteessa tarkastuksen aikana olevia aluksia, yhteysyksikölle tiedotetaan tästä ilmoituksessa.

3. Yhteysyksikön on

a) ilmoitettava tarkastuksesta asianomaisille jäsenvaltion toimivaltaisille viranomaisille; ja

b) ilmoitettava komissiolle kyseiset asianomaiset toimivaltaiset viranomaiset.

4. Yhteysyksikön on ilmoitettava komissiolle vähintään 24 tuntia ennen tarkastusta niiden alusten lippuvaltion nimi ja IMO-numero, joiden odotetaan olevan tarkastuksen aikana satamarakenteessa, jota koskevasta tarkastuksesta on ilmoitettu 2 kohdan toisen alakohdan mukaisesti.

5. Jos aluksen lippuvaltio on jäsenvaltio, komissio ilmoittaa, jos se on käytännössä mahdollista, kyseisen jäsenvaltion yhteysyksikölle, että alus voidaan tarkastaa aluksen ollessa satamarakenteessa.

6. Jos satamarakenteen tarkastukseen jäsenvaltiossa sisältyy alus, jonka lippuvaltio on kyseinen jäsenvaltio, yhteysyksikön on oltava yhteydessä komission kanssa sen vahvistamiseksi, onko alus satamarakenteessa tarkastuksen aikana vai ei.

7. Komission tarkastukset suoritetaan sen jäsenvaltion johdolla, jonka alueella satamarakenne sijaitsee ja joka toteuttaa valvontaan ja vaatimusten mukaisuuden tarkastamiseen liittyviä toimenpiteitä merenkulun turvatoimia tehostavien SOLAS-yleissopimuksen erityismääräysten 9 säännön nojalla, kun

a) aluksen lippuvaltio ei ole jäsenvaltio; tai

b) alusta ei ollut sisällytetty 4 kohdan nojalla toimitettuihin tietoihin.

8. Kun tarkastuksesta ilmoitetaan yhteysyksikölle, sille voidaan myös toimittaa tarkastusta edeltävä kyselylomake, joka asianomaisen toimivaltaisen viranomaisen tai viranomaisten on täytettävä, sekä pyyntö saada tutustua 4 artiklan 2 kohdassa tarkoitettuihin asiakirjoihin.

Ilmoituksessa on myös mainittava päivämäärä, johon mennessä täytetty kyselylomake ja 4 artiklan 2 kohdassa tarkoitetut asiakirjat on toimitettava komissiolle.

9 artikla

Tarkastusten valmistelu

1. Komission tarkastajien on toteutettava valmistelutoimia varmistaakseen, että tarkastus on tehokas, tarkka ja johdonmukainen.

2. Komissio toimittaa yhteysyksikölle niiden komission tarkastajien nimet, jotka on valtuutettu suorittamaan tarkastus, sekä muut tiedot aiheellisin osin.

3. Yhteysyksikön on varmistettava, että kutakin tarkastusta varten nimetään koordinaattori, joka huolehtii suoritettavaan tarkastukseen liittyvistä käytännön järjestelyistä.

10 artikla

Tarkastusten suorittaminen

1. Asetuksessa (EY) N:o 725/2004 säädettyjen merenkulun turvaamista koskevien vaatimusten soveltamista jäsenvaltioissa on valvottava vakiomenetelmien avulla.

2. Jäsenvaltioiden on huolehdittava siitä, että komission tarkastajien seurassa on joku henkilö koko tarkastuksen ajan.

3. Jos tarkastuksen yhteydessä on määrä tarkastaa satamarakenteessa oleva alus eikä aluksen lippuvaltio ole se jäsenvaltio, jossa satamarakenne sijaitsee, sen jäsenvaltion, jossa satamarakenne sijaitsee, on varmistettava, että komission tarkastajien seurassa on asetuksen (EY) N:o 725/2004 8 artiklan 2 kohdassa tarkoitetun viranomaisen virkailija aluksen tarkastuksen aikana.

4. Komission tarkastajilla on oltava henkilökortti, jossa heidät valtuutetaan suorittamaan tarkastuksia komission puolesta. Jäsenvaltioiden on varmistettava, että komission tarkastajat pääsevät kaikille tarkastuksen kannalta tarpeellisille alueille.

5. Testejä suoritetaan ainoastaan, jos niistä on ilmoitettu yhteysyksikölle ja sen kanssa sovittu testien laajuudesta ja tarkoituksesta. Yhteysyksikkö ryhtyy tarvittaessa koordinointitoimiin asianomaisten toimivaltaisten viranomaisten kanssa.

6. Rajoittamatta 11 artiklan soveltamista komission tarkastajien on aiheellisissa tapauksissa ja mahdollisuuksien mukaan esitettävä epävirallinen suullinen yhteenveto havainnoistaan paikan päällä.

Yhteysyksikölle on ilmoitettava viipymättä kaikista komission tarkastuksen yhteydessä havaituista huomattavista asetuksen (EY) N:o 725/2004 epäyhdenmukaisuuksista ennen tarkastuskertomuksen laatimista 11 artiklan mukaisesti.

11 artikla

Tarkastuskertomus

1. Komissio toimittaa tarkastuskertomuksen jäsenvaltiolle kuuden viikon kuluessa tarkastuksen loppuun saattamisesta.

2. Jos satamarakenteen tarkastuksen yhteydessä on tarkastettu alus, tarkastuskertomuksen asiaa koskevat osat on toimitettava myös sille jäsenvaltiolle, joka on aluksen lippuvaltio, jos tämä on eri valtio kuin jäsenvaltio, jossa tarkastus suoritettiin.

3. Jäsenvaltion on välitettävä tarkastetuille yksiköille niitä koskevat havainnot.

4. Kertomuksessa on esitettävä yksityiskohtaisesti tarkastuksen aikana tehdyt havainnot ja ilmoitettava asetuksen (EY) N:o 725/2004 epäyhdenmukaisuuksista tai huomattavista epäyhdenmukaisuuksista.

Kertomus voi sisältää suosituksia korjaustoimiksi.

5. Asetuksen (EY) N:o 725/2004 täytäntöönpanoa arvioitaessa kertomuksessa esitettyihin havaintoihin sovelletaan yhtä seuraavista luokitteluista:

a) vaatimusten mukainen;

b) vaatimusten mukainen mutta parannukset suotavia;

c) epäyhdenmukainen;

d) huomattavasti epäyhdenmukainen;

e) ei sovellettavissa;

f) ei varmennettu.

12 artikla

Jäsenvaltion vastaus

1. Jäsenvaltion on annettava komissiolle kolmen kuukauden kuluessa päivästä, jona tarkastuskertomus on lähetetty, kirjallinen vastaus, jossa:

a) käsitellään havaintoja ja suosituksia; ja

b) esitetään havaittujen puutteiden korjaamiseksi toimintasuunnitelma, jossa eritellään toimet ja aikataulu.

2. Jos tarkastuskertomuksessa ei yksilöidä mitään asetuksen (EY) N:o 725/2004 epäyhdenmukaisuuksia tai huomattavia epäyhdenmukaisuuksia, vastausta ei vaadita.

13 artikla

Komission toimet

1. Kun asetuksen (EY) N:o 725/2004 epäyhdenmukaisuuksia tai huomattavia epäyhdenmukaisuuksia on havaittu ja jäsenvaltio on antanut vastauksensa, komissio voi toteuttaa minkä tahansa seuraavista toimenpiteistä:

a) esittää huomautuksia jäsenvaltiolle tai pyytää lisäselvityksiä vastauksen tai sen osien selventämiseksi;

b) järjestää korjaustoimien toteuttamisen tarkastamiseksi jälkitarkastuksen, josta on ilmoitettava vähintään kaksi viikkoa etukäteen;

c) aloittaa jäsenyysvelvoitteiden rikkomisesta johtuvan menettelyn kyseistä jäsenvaltiota vastaan.

2. Jos suoritetaan aluksen jälkitarkastus, aluksen lippuvaltiona toimivan jäsenvaltion on, jos se on mahdollista, tiedotettava komissiolle aluksen tulevista käyntisatamista, jotta komissio voi päättää, missä ja milloin jälkitarkastus suoritetaan.

IV LUKU

YLEISET JA LOPPUSÄÄNNÖKSET

14 artikla

Arkaluonteiset tiedot

Komissio käsittelee tarkastuksiin liittyviä arkaluonteisia tietoja salassapidettävinä tietoina, sanotun kuitenkaan rajoittamatta asetuksen (EY) N:o 725/2004 13 artiklan soveltamista.

15 artikla

Komission tarkastusohjelma

1. Komissio kysyy komitean neuvoa komission tarkastusohjelman toteuttamiseen liittyvistä ensisijaisista kohteista.

2. Komissio tiedottaa säännöllisesti komitealle tarkastusohjelman toteuttamisesta sekä tarkastusten tuloksista.

16 artikla

Ilmoittaminen jäsenvaltioille huomattavasta epäyhdenmukaisuudesta

Jos tarkastuksessa havaitaan sellainen huomattava asetuksen (EY) N:o 725/2004 epäyhdenmukaisuus, jolla katsotaan olevan huomattava vaikutus merenkulun turvatoimien kokonaistasoon yhteisössä, komissio ilmoittaa asiasta välittömästi muille jäsenvaltioille sen jälkeen, kun tarkastuskertomus on toimitettu asianomaiselle jäsenvaltiolle.

17 artikla

Uudelleentarkastelu

Komissio tarkastelee uudelleen tarkastusjärjestelmäänsä ja erityisesti sen tehokkuutta ensimmäisen kerran viimeistään 31 päivänä joulukuuta 2006 ja säännöllisesti tämän jälkeen.

18 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä kesäkuuta 2005. Komission puolesta Jacques BARROT Varapuheenjohtaja

(1) EUVL L 129, 29.4.2004, s. 6.

(2) EYVL L 208, 5.8.2002, s. 1. Asetus sellaisena kuin se on viimeksi muutettuna asetuksella (EY) N:o 724/2004 (EUVL L 129, 29.4.2004, s. 1).